CELEX: 32017D0089
Language: el
Date: 2017-01-17 00:00:00
Title: Εκτελεστική απόφαση (ΕΕ) 2017/89 της Επιτροπής, της 17ης Ιανουαρίου 2017, σχετικά με την κατάρτιση των ετήσιων καταλόγων προτεραιοτήτων για την εκπόνηση κωδίκων δικτύου και κατευθυντήριων γραμμών για το 2017 (Κείμενο που παρουσιάζει ενδιαφέρον για τον ΕΟΧ )

18.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 14/14
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/89 ΤΗΣ ΕΠΙΤΡΟΠΉΣ
   της 17ης Ιανουαρίου 2017
   σχετικά με την κατάρτιση των ετήσιων καταλόγων προτεραιοτήτων για την εκπόνηση κωδίκων δικτύου και κατευθυντήριων γραμμών για το 2017
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003 (1), και ιδίως το άρθρο 6 παράγραφος 1,
   Έχοντας υπόψη τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (2), και ιδίως το άρθρο 6 παράγραφος 1,
   Εκτιμώντας τα ακόλουθα:
   
               (1)
            
            
               Η εκπόνηση και εφαρμογή κωδίκων δικτύου και κατευθυντήριων γραμμών είναι ουσιώδεις για την πλήρη ενοποίηση της εσωτερικής αγοράς ενέργειας. Η τρίτη δέσμη μέτρων για την ενέργεια (3) αποτέλεσε το θεσμικό πλαίσιο για την εκπόνηση κωδίκων δικτύου προκειμένου να εναρμονιστούν, όπου είναι αναγκαίο, οι τεχνικοί, επιχειρησιακοί και εμπορικοί κανόνες που διέπουν τα δίκτυα ηλεκτρισμού και φυσικού αερίου. Προς τον σκοπό αυτό, ο Οργανισμός Συνεργασίας των Ρυθμιστικών Αρχών Ενέργειας («ACER»), το Ευρωπαϊκό δίκτυο Διαχειριστών Συστημάτων Μεταφοράς («ENTSO») και η Ευρωπαϊκή Επιτροπή συνεργάζονται στενά με όλους τους συναφείς εμπλεκόμενους παράγοντες.
            
         
               (2)
            
            
               Οι τομείς για τους οποίους είναι δυνατό να εκπονηθούν κώδικες δικτύου καθορίζονται στο άρθρο 8 παράγραφος 6 του κανονισμού (ΕΚ) αριθ. 714/2009 και του κανονισμού (ΕΚ) αριθ. 715/2009. Πέραν της δυνατότητας εκπόνησης κωδίκων δικτύου, η Επιτροπή μπορεί επίσης να αποφασίσει την εκπόνηση κατευθυντήριων γραμμών στους τομείς που αναφέρονται στο άρθρο 18 παράγραφοι 1, 2 και 3 του κανονισμού (ΕΚ) αριθ. 714/2009 και στο άρθρο 23 παράγραφος 1 του κανονισμού (ΕΚ) αριθ. 715/2009. Σύμφωνα με το άρθρο 6 παράγραφος 1 του κανονισμού (ΕΚ) αριθ. 714/2009 και του κανονισμού (ΕΚ) αριθ. 715/2009, η Επιτροπή θα πρέπει, καταρχάς, να καταρτίσει ετήσιο κατάλογο προτεραιοτήτων προσδιορίζοντας τους τομείς που πρέπει να συμπεριληφθούν στην εκπόνηση των κωδίκων δικτύου.
            
         
               (3)
            
            
               Για το φυσικό αέριο έχουν ήδη εκδοθεί και δημοσιευθεί τα τρία τελευταία έτη εναρμονισμένοι κανόνες όσον αφορά τις διαδικασίες διαχείρισης της συμφόρησης, την κατανομή της δυναμικότητας, την εξισορρόπηση και διαλειτουργικότητα, και την ανταλλαγή δεδομένων.
            
         
               (4)
            
            
               Για την ηλεκτρική ενέργεια έχουν ήδη εκδοθεί και δημοσιευθεί εναρμονισμένοι κανόνες όσον αφορά την κατανομή της δυναμικότητας και τη διαχείριση της συμφόρησης, τη σύνδεση ηλεκτροπαραγωγών, τη σύνδεση ζήτησης, το συνεχές ρεύμα υψηλής τάσης και τη μελλοντική κατανομή δυναμικότητας.
            
         
               (5)
            
            
               Στο πλαίσιο της δημόσιας διαβούλευσης (4), οι περισσότεροι εμπλεκόμενοι παράγοντες υποστήριξαν την ιεράρχηση των εργασιών που έχουν ήδη ξεκινήσει και υπογράμμισαν τη σπουδαιότητα της ορθής και καλά συντονισμένης εφαρμογής των εγκεκριμένων κωδίκων δικτύου και κατευθυντήριων γραμμών, με ταυτόχρονη εξασφάλιση της οργανωμένης συμμετοχής των εμπλεκόμενων παραγόντων. Όσον αφορά την ηλεκτρική ενέργεια, ορισμένοι εμπλεκόμενοι παράγοντες υποστήριξαν την εκπόνηση κανόνων όσον αφορά εναρμονισμένες δομές τιμολογίων μεταφοράς, κανόνων όσον αφορά την κατανεμημένη ευελιξία και κανόνων όσον αφορά την επιχειρησιακή εκπαίδευση.
            
         
               (6)
            
            
               Με βάση τις απαντήσεις των εμπλεκόμενων παραγόντων και λαμβανομένων υπόψη των μελλοντικών νομοθετικών πρωτοβουλιών στο πλαίσιο της πρωτοβουλίας για τον σχεδιασμό της αγοράς, τις διάφορες δράσεις που χρειάζονται για να επιτευχθεί πλήρης ενοποίηση της εσωτερικής αγοράς ενέργειας, καθώς και το γεγονός ότι για την εφαρμογή των κωδίκων δικτύου και κατευθυντήριων γραμμών θα απαιτηθούν σημαντικοί πόροι από όλα τα μέρη — μεταξύ των οποίων η Ευρωπαϊκή Επιτροπή, ο ACER, το ENTSO και οι εμπλεκόμενοι παράγοντες — δεν προστέθηκαν νέοι τομείς στον ετήσιο κατάλογο προτεραιοτήτων.
            
         
               (7)
            
            
               Με βάση τα συμπεράσματα του φόρουμ ρυθμίσεων για το φυσικό αέριο του 2016, δεν θα επιδιωχθεί το 2017 η τροποποίηση του κώδικα δικτύου φυσικού αερίου για τη διαλειτουργικότητα και τους κανόνες ανταλλαγής δεδομένων που ενσωματώνουν το εγκριθέν πρότυπο CEN για την ποιότητα του αερίου Η (EN 16726: 2015),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με την παρούσα απόφαση καθορίζεται ο ετήσιος κατάλογος προτεραιοτήτων για το 2017 όσον αφορά την εκπόνηση κωδίκων δικτύου και κατευθυντήριων γραμμών για την ηλεκτρική ενέργεια και το φυσικό αέριο.
   Άρθρο 2
   Ο ετήσιος κατάλογος προτεραιοτήτων 2017 για την εκπόνηση εναρμονισμένων κανόνων για την ηλεκτρική ενέργεια είναι ο ακόλουθος:
   
               —
            
            
               κανόνες σχετικά με τη λειτουργία του συστήματος (οριστικοποίηση της φάσης έγκρισης από την Επιτροπή μετά την ψηφοφορία στην επιτροπή το 2016),
            
         
               —
            
            
               κανόνες σχετικά με τις απαιτήσεις και διαδικασίες έκτακτης ανάγκης και αποκατάστασης (οριστικοποίηση της φάσης έγκρισης από την Επιτροπή μετά την ψηφοφορία στην επιτροπή το 2016),
            
         
               —
            
            
               κανόνες εξισορρόπησης (οριστικοποίηση της φάσης έγκρισης από την Επιτροπή μετά την ψηφοφορία στην επιτροπή το 2017).
            
         Άρθρο 3
   Ο ετήσιος κατάλογος προτεραιοτήτων 2017 για την εκπόνηση εναρμονισμένων κανόνων για το φυσικό αέριο είναι ο ακόλουθος:
   
               —
            
            
               κανόνες σχετικά με εναρμονισμένες δομές τιμολογίων μεταφοράς για το φυσικό αέριο (οριστικοποίηση της φάσης έγκρισης από την Επιτροπή μετά την ψηφοφορία στην επιτροπή το 2016),
            
         
               —
            
            
               κανόνες για την πανενωσιακή αγοραστρεφή προσέγγιση για την κατανομή της «νεότευκτης» δυναμικότητας μεταφοράς αερίου (οριστικοποίηση της φάσης έγκρισης από την Επιτροπή μετά την ψηφοφορία στην επιτροπή το 2016).
            
         Άρθρο 4
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 17 Ιανουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 211 της 14.8.2009, σ. 15.
   
      (2)  ΕΕ L 211 της 14.8.2009, σ. 36.
   
      (3)  Η τρίτη δέσμη μέτρων για την ενέργεια αποτελείται από την οδηγία 2009/72/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά ηλεκτρικής ενεργείας και για την κατάργηση της οδηγίας 2003/54/ΕΚ (ΕΕ L 211 της 14.8.2009, σ. 55), την οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ (ΕΕ L 211 της 14.8.2009, σ. 94), την οδηγία 2003/55/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 98/30/ΕΚ (ΕΕ L 176 της 15.7.2003, σ. 57), τον κανονισμό (ΕΚ) αριθ. 714/2009, τον κανονισμό (ΕΚ) αριθ. 715/2009 και τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την ίδρυση Οργανισμού Συνεργασίας των Ρυθμιστικών Αρχών Ενεργείας (ΕΕ L 211 της 14.8.2009, σ. 1).
   
      (4)  Οι απαντήσεις δημοσιεύονται στην ιστοσελίδα: https://ec.europa.eu/energy/en/consultations/consultation-establishment-annual-priority-lists-development-network-codes-and-0